ব্লক্ড অ্যাকাউন্ট সাধারণত প্রতিবছরই করার নিয়ম। তবে জার্মানির শহরভেদে বিষয়টি নির্ভর করে। ধরুন আপনি মাস্টার্স করতে জার্মানি আসলেন এবং সেটি দু বছরের। কোনো কোনো শহরে ভিসাই দিয়ে দেয় দু-তিন বছরের জন্য। যেমন : বার্লিনে সাধারণত ভিসা দিয়ে দেয় তিন বছরের জন্য। সেই ক্ষেত্রে তো নতুন করে আর ব্লক্ড অ্যাকাউন্ট করা লাগছে না। কিন্তু যদি তিন বছরেও ধরুন কোর্স শেষ হলো না। আর অল্প একটু বাকি আছে, ধরুন দু-তিন মাস বা ছয় মাস। সেই ক্ষেত্রে ভিসা কৃর্তপক্ষ বলতে পারে সমপরিমাণ টাকা ব্যাংকে দেখাতে। তার মানে ব্লক্ড অ্যাকাউন্ট আর লাগছে না। এমনটা হতে পারে এক বছরের ব্লক্ড অ্যাকাউন্টের মেয়াদ শেষ হয়ে যাওয়ার পরও। দ্বিতীয় বছরের সমপরিমাণ টাকা আপনার ব্যাংকে আছে কি-না অনেকসময় তা দেখালেই চলে। কারও কারও ক্ষেত্রে জবের কন্ট্রাক্ট দেখালেও ভিসার মেয়াদ বৃদ্ধির নজির রয়েছে। তবে প্রথম বছরের পরও ব্লক্ড অ্যাকাউন্ট লাগতে পারে তেমনটা মাথায় রাখাই নিরাপদ।